《哭弟彦器歌 其七》
明代·黎贞

老媪老媪怀抱恶，赋命一生蝉翼薄。大郎从军小郎卒，日薄西山更谁托。

萧萧白发空倚闾，几向斜阳叹离索。呜呼七歌兮歌已终，草木为我吟悲风。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。